AALBORG:To kvinder fra Aalborg på henholdsvis 27 og 30 år blev onsdag dømt for vold og røveriforsøg mod en mand, der skyldte den ene af kvinderne penge efter en såkaldt sugardate.

Sugardating er en datingform, hvor penge eller materielle goder er en central del af daten. Den ene af de dømte kvinder havde været på en sugardate med manden, men han ville efterfølgende ikke betale for ydelserne, fortæller anklager Anette Abildgaard.

Det fik de to kvinder til at opsøge manden for at inddrive gælden - men det løb af sporet. I mandens lejlighed i Aalborg sprøjtede kvinderne peberspray i øjnene på ham, udsatte ham for vold og tvang ham efterfølgende ud i sin bil for at køre ham hen til en hæveautomat, så han kunne hæve de penge, han skyldte.

Det lykkedes dog ikke at finde en hæveautomat, og derfor forsøgte kvinderne at få ham til at overføre pengene via Mobilepay. Men også det mislykkedes, og herefter lykkedes det manden at stikke af fra bilen.

Betinget dom

De to kvinder blev begge idømt et års betinget fængsel med vilkår om 200 timers samfundstjeneste. En af årsagerne til, at kvinderne fik en betinget dom var, at de i Retten i Aalborg afgav en troværdig forklaring om hændelsesforløbet, som retten lagde til grund for dommen, forklarer Anette Abildgaard.

Herunder blandt andet, at det kun var en mindre del af ugerningen der var røveriforsøg, idet manden rent faktisk skyldte penge. Han skyldte dog ikke 5000 kroner, som kvinderne forsøgte at inddrive, og selve inddrivelsen blev selvfølgelig også foretaget med ulovlige midler, understreger Annette Abildgaard.

Anklageren talte derfor heller ikke imod en betinget dom.

De to kvinder modtog dommen.